b'\n_START_ARTICLE_\nGeorg Reichwein (1593\xe2\x80\x931667)\n_START_SECTION_\nBiografi\n_START_PARAGRAPH_\nHan skal ha v\xc3\xa6rt s\xc3\xb8nn av en skredder og skulle egentlig studere, men tretti\xc3\xa5rskrigen skal ha \xc3\xb8delagt disse planene, da han skal ha v\xc3\xa6rt en ivrig kalvinist og ville kjempe p\xc3\xa5 protestantenes side._NEWLINE_Han ble gift 1. gang i Tyskland ca. 1627 med NN; gift 2. gang ca. 1647 med Karen Davidsdatter Lucht (Luft) (ca. 1596-1649), enke etter Niels Toller den eldre (ca. 1590-1642) og mor til bl.a. Jens Toller Rosenheim: se Toller (slekt); gift 3. gang ca. 1653 med Inger Olufsdatter Rytter (ca. 1630 Nannestad-96), dtr. av Ole Christophersen R. og Maren Mogensdatter Rosensverd. _NEWLINE_Han skal ha kommet til Danmark-Norge v\xc3\xa5ren 1628 sammen med grev Henrik Holck som han skal ha tjenestegjort under. De kom til Norge i forbindelse med at kong Christian IV av Danmark og Norge opprettet den f\xc3\xb8rste st\xc3\xa5ende h\xc3\xa6r i Norge dette \xc3\xa5ret. Reichwein fikk umiddelbar ansettelse som kaptein ved det som senere ble til Oppland Regiment._NEWLINE_I 1629 ble han overf\xc3\xb8rt til Bergen som leder av vaktstyrken p\xc3\xa5 Bergenhus festning. V\xc3\xa5ren 1644 ble han av stattholder Hannibal Sehested beordret til \xc3\x98stlandet for \xc3\xa5 delta i vaktstyrken langs grensen til Sverige som nestkommanderende i Det akershusiske regiment under ledelse av oberst Henrik Bjelke, som ogs\xc3\xa5 hadde en rekke andre plikter, slik at Reichwein i realiteten hadde kommandoen her alene. Han ble derfor i 1646 utnevnt til oberst og fikk kommandoen over regimentet. _NEWLINE_I 1649 ble han sendt til sognene Idre og S\xc3\xa6rna, hvor han konkluderte med at disse burde tilh\xc3\xb8re Norge. Dette omr\xc3\xa5det ble okkupert av svenskene i 1644, og har siden ligget til Sverige. Avst\xc3\xa5elsen ble f\xc3\xb8rst offisielt bekreftet ved grenseoppgangen i 1751._NEWLINE_I 1651, etter Hannibalfeiden, m\xc3\xa5tte han som de \xc3\xb8vrige h\xc3\xb8ye offiserene avgi vitneprov om Sehesteds stattholderskap, som i stor grad gikk i Sehesteds fav\xc3\xb8r. Hans uttalelse er et viktig kildemateriale med hensyn til hva som skjedde under feiden._NEWLINE_Han ble adlet i 1655._NEWLINE_Han deltok under de s\xc3\xa5kalte Krabbefeiden og Bjelkefeiden i tiden 1657 til 1660 og satt i det s\xc3\xa5kalte Krigsr\xc3\xa5det. Reichwein hadde kommandoen for de dansk-norske styrkene som gjenerobret Trondhjems len i 1660, som hadde blitt avst\xc3\xa5tt til Sverige ved freden i Roskilde to \xc3\xa5r tidligere. 11. desember 1660 undertegnet den svenske guvern\xc3\xb8ren Claes Nilsson Stiernsk\xc3\xb6ld kapitulasjonen og overrakte den til Reichwein. Siden dette har Norges grenser mot Sverige i hovedsak v\xc3\xa6rt uforandret._NEWLINE_P\xc3\xa5 denne tiden var Reichwein ogs\xc3\xa5 en av de f\xc3\xb8rste kommandantene for Oppland Regiment og var kommandant p\xc3\xa5 Akershus festning i \xc3\xa5rene 1654\xe2\x80\x931662._NEWLINE_I 1666 var han tilbake i Bergen som stiftsbefalingsmann, men d\xc3\xb8de allerede 5. mai det p\xc3\xa5f\xc3\xb8lgende \xc3\xa5ret av slag. _NEWLINE_Hans s\xc3\xb8nn med samme navn var den f\xc3\xb8rste kommandanten p\xc3\xa5 Kongsvinger festning.'